Maarja Panov

Maarja Panov (neiuna Maarja Sang; 28. juuni 1939 Tartu – 27. aprill 2007) oli eesti lastearst-kopsuarst.

Ta sündis aastal 1939 Tartus, kuid kui ta oli 5-aastane, kolis perekond Pärnusse. Aastal 1957 lõpetas ta Pärnu 2. Keskkooli ja aastal 1965 Tartu Riikliku Ülikooli arstiteaduskonna.

Ta töötas aastatel 1965–1980 lastearstina Jõgeval. Aastatel 1980–2004 oli ta seotud Tartu Ülikooli Kliinikumi lastekliinikuga, kus ta juhatas nii vastuvõtuosakonda, respiratoorsete infektsioonide kui ka kardiopulmonoloogia osakonda. Aastatel 1990–1999 juhtis ta allergoloogia osakonda. Ta oli tunnustatud lastekopsuarst. Tema eriline pühendumus kuulus tsüstilise fibroosi haigetele. Selle raske haiguse uute diagnostika- ja ravimeetodite juurutamises ning edasiarendamises, samuti Eesti Tsüstilise Fibroosi Ühingu moodustamises 1998. aastal oli tal väga suur osa.

Isiklikku
Tema vanemad olid kirjanikud Kersti Merilaas ja August Sang. Ta oli abielus silmaarsti ja Tartu Ülikooli professori Aleksei Panoviga, neil olid poeg ja tütar. Tema õde oli teatrikunstnik Liina Pihlak, vend on luuletaja, kirjanduskriitik, keeleteadlane, tõlkija ja publitsist Joel Sang.

Eesti lastearstid
Eesti pulmonoloogid
Tartu Ülikooli arstiteaduskonna vilistlased
Sündinud 1939
Surnud 2007